নতুন দল গঠনের প্রস্তুতির অংশ হিসেবে বিএনপি থেকে বেরিয়ে যাওয়া সংস্কারপন্থি হিসেবে পরিচিত সাবেক সাংসদ ও নেতাদের উদ্যোগে গতকাল বিকেলে রাজধানীতে লেকশোর হোটেলে সাবেক স্পিকার শেখ রাজ্জাক আলীর স্মরণসভার আয়োজন করা হয়। সভায় সভাপতিত্ব করেন বিএনপির সাবেক যুগ্ম মহাসচিব ও সাবেক হুইপ আশরাফ হোসেন। সভায় বলা হয়, শেখ রাজ্জাক আলী বিএনপি থেকে কষ্ট পেয়ে চলে গেছেন। সভায় সাবেক হুইপ শহিদুল হক জামাল, বিএনপি দলীয় সাবেক সাংসদ আবু হেনা, আবদুল করিম আব্বাসী, জিএম সিরাজ, আবদুল গনি, এম আবদুল্লাহ, জাপার প্রেসিডিয়াম সদস্য অ্যাডভোকেট মহসিন রশিদ, এফবিসিসিআইর সাবেক সিনিয়র সহসভাপতি দেওয়ান সুলতান, এএসএম আবদুল মতিনসহ কয়েকজন সংস্কারপন্থি বিএনপি নেতা উপস্থিত ছিলেন।